**O B R A Z L O Ž E N J E**

**I. PRAVNI TEMELJ**

Pravni temelj za donošenje ove Odluke je članak 57. stavak 3. Zakona o porezu na dohodak (“Narodne novine” br. 115/16 i 106/18 - dalje u tekstu Zakon o porezu na dohodak), članak 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu (“Narodne novine” br. 1/19) i članak 39. Statuta Grada Pula-Pola (“Službene novine” Grada Pule br. 7/09, 16/09, 12/11, 1/13 i 2/18).

**II. OSNOVNA PITANJA I PRIKAZ STANJA KOJE SE UREĐUJE AKTOM**

Sukladno članku 57. stavku 2. Zakona o porezu na dohodak, poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, dohodak i porez na dohodak po osnovi obavljanja te djelatnosti utvrđuje se u paušalnom iznosu, ukoliko isti po toj osnovi nije obveznik poreza na dodanu vrijednost.

Stanje do 31.12.2018. godine

Do 31.12.2018. godine, sukladno Pravilniku o djelatnostima iznajmljivanja stanova, soba i postelja putnicima i turistima te organiziranja kampova koje će se paušalno oporezivati, o visini paušalnog poreza i načinu plaćanja paušalnog poreza (“Narodne novine” br. 1/17) godišnji paušalni porez na dohodak utvrđivao se kao umnožak broja kreveta odnosno broja smještajnih jedinica u kampu, visine paušalnog poreza po krevetu odnosno po smještajnoj jedinici u kampu i odgovarajućeg koeficijenta područja na kojem se usluga pruža.

Visina paušalnog poreza po krevetu iznosila je 300,00 kuna, odnosno 350,00 kuna po smještajnoj jedinici u kampu.

Koeficijenti područja na kojem se usluga pruža bili su sljedeći:

* za naselja razvrstana u A razred turističkih mjesta koeficijent 1,00,
* za naselja razvrstana u B razred turističkih mjesta koeficijent 0,85,
* za naselja razvrstana u C razred turističkih mjesta koeficijent 0,70,
* za naselja razvrstana u D razred turističkih mjesta koeficijent 0,50.

Sukladno Pravilniku o proglašavanju turističkih općina i gradova i o razvrstavanju naselja u turističke razrede (Narodne novine br. 122/09, 9/10, 61/10, 82/10, 36/11, 89/11, 146/11, 141/12, 144/12, 38/13, 153/13, 126/15, 15/16, 54/16, 113/16, 26/17, 61/17, 72/17 i 78/17), grad Pula-Pola razvrstana je u D razred, a naselje Pula-Pola u A razred što znači da je za cijelu Pulu visina paušalnog poreza po krevetu iznosila 300,00 kuna, odnosno 350,00 kuna po smještajnoj jedinici u kampu.

Stanje od 01.01.2019. godine

Dana 30.11.2018. godine objavljen je Zakon o izmjenama i dopunama Zakona o porezu na dohodak („Narodne novine“ br. 106/18) u kojem je utvrđena obveza predstavničkog tijela jedinice lokalne samouprave da donese odluku kojom će propisati visine paušalnog poreza po krevetu odnosno po smještajnoj jedinici u kampu, a koje ne mogu biti manje od 150,00 kuna niti veće od 1.500,00 kuna.Odluka predstavničkog tijela jedinice lokalne samouprave može se mijenjati najkasnije do 15. prosinca tekuće godine, a primjenjuje se od 1. siječnja sljedeće godine do donošenja nove odluke kojom će se propisati visina paušalnog poreza po krevetu odnosno po smještajnoj jedinici u kampu te su jedinice lokalne samouprave dužne odluku predstavničkog tijela dostaviti Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave.

Za 2019. godinu odluku o visini paušalnog poreza predstavnička tijela jedinica lokalne samouprave obvezna su donijeti do 31. siječnja 2019. godine te je dostaviti Poreznoj upravi najkasnije do 15. veljače 2019. godine. Predložena odluka primjenjivala bi se sve do donošenja nove odluke. Ako predstavničko tijelo jedinice lokalne samouprave ne donese odluku u propisanom roku, visina paušalnog poreza po krevetu odnosno po smještajnoj jedinici u kampu iznosila bi 750,00 kuna.

Dana 2. siječnja 2019. godine donesen je Pravilnik o paušalnom oporezivanju djelatnosti iznajmljivanja i organiziranja smještaja u turizmu (“Narodne novine” br. 1/19 - dalje u tekstu Pravilnik o paušalnom oporezivanju).

Pravilnikom o paušalnom oporezivanju propisuju se kriteriji po kojima će predstavničko tijelo jedinice lokalne samouprave propisati visinu paušalnog poreza na dohodak i djelatnosti koje se mogu paušalno oporezivati, visina i način utvrđivanja godišnjega paušalnog dohotka, godišnjega paušalnog poreza na dohodak i prireza porezu na dohodak, rokove plaćanja poreza, evidencije i izvješća te druge odredbe bitne za provedbu paušalnog oporezivanja u skladu s člankom 82. stavkom 9. Zakona o porezu na dohodak.​

Člankom 2. stavkom 1. Pravilnika o paušalnom oporezivanju određeno je da predstavničko tijelo jedinice lokalne samouprave donosi Odluku o visini paušalnog poreza za djelatnosti iznajmljivanja i smještaja u turizmu, koja se primjenjuje na porezne obveznike iz članka 7. Pravilnika o paušalnom oporezivanju koji djelatnosti iznajmljivanja i smještaja u turizmu obavljaju na području jedinice lokalne samouprave neovisno o prebivalištu ili uobičajenom boravištu poreznog obveznika.

Člankom 2. stavkom 3. Pravilnika o paušalnom oporezivanju određeno je da se visina paušalnog poreza utvrđuje po krevetu, po smještajnoj jedinici u kampu i/ili kamp-odmorištu i po smještajnoj jedinici u objektu za robinzonski smještaj.

Člankom 8. stavkom 1. i 3. Pravilnika o paušalnom oporezivanju određeno je da se godišnji paušalni porez na dohodak utvrđuje se kao umnožak broja kreveta odnosno broja smještajnih jedinica u kampu i/ili kamp-odmorištu odnosno broja smještajnih jedinica u objektu za robinzonski smještaj te visine paušalnog poreza po krevetu odnosno po smještajnoj jedinici u kampu i/ili kamp-odmorištu odnosno po smještajnoj jedinici u objektu za robinzonski smještaj, a koji iznos uvećava se za prirez porezu na dohodak koji je uveden odlukom jedinice lokalne samouprave prema prebivalištu ili uobičajenom boravištu poreznog obveznika.

Također, sukladno članku 12. Pravilnikao paušalnom oporezivanju godišnji paušalni porez na dohodak i prirez porezu na dohodak plaća se tromjesečno, do kraja svakog tromjesečja, u visini 1/4 godišnjega paušalnog poreza na dohodak i prireza porezu na dohodak odnosno razmjerno broju tromjesečja za koji se obveza utvrđuje.​

Predloženom odlukom iznos paušalnog poreza po krevetu odnosno po smještajnoj jedinici u kampu i/ili kamp-odmorištu ostaje na dosadašnjem iznosu, odnosno ne povećava se.

Iznos paušalnog poreza po smještajnoj jedinici u objektu za robinzonski smještaj iznosi isto kao i kod smještajnih jedinica u kampu i/ili kamp odmorištu.

Sukladno navedenom, a kako bi se zadržalo postojeće stanje i kako se ne bi povećalo porezno opterećenje građana koji ostvaruju dohodak od iznajmljivanja stanova, soba i postelja putnicima i turistima i organiziranja kampova predlaže se donošenje Odluke o visini paušalnog poreza.

**III. PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ovog akta nisu potrebna financijska sredstva iz Proračuna Grada Pule.

Akt pripremio:

Voditelj odsjeka za proračun i gospodarstvo

Igor Fabris

**P.O. GRADONAČELNIKA**

**Vesna Sajić, mag.oec.**